钦定古今图书集成/明伦汇编/家范典/第102卷 > 《宋中送族侄式颜》高适
## 钦定古今图书集成/明伦汇编/家范典/第102卷 > 《宋中送族侄式颜》高适

时张大夫贬括州，使人召式颜，遂有此作。

大夫击东胡，胡尘不敢起。胡人山下哭，胡马海边死。
部曲尽公侯，舆台亦朱紫。当时有勋业，末路遭谗毁。
转斾燕赵间，剖符括苍里。弟兄莫相见，亲族远枌梓。
不改青云心，仍招布衣士。平生怀感激，本欲候知己。
去矣难重陈，飘然自兹始。游梁且未遇，适越今何以？
乡山西北愁，竹箭东南美。峥嵘缙云外，苍莽几千里。
旅雁悲啾啾，朝昏孰云已。登临多瘴疠，动息在风水。
虽有贤主人，终为客行子。我携一樽酒，满酌聊劝尔。
劝尔惟一言，家声勿沦滓。